2023 6 29
LT
Europos Sąjungos oficialusis leidinys
L 165/109
2 straipsnis Terminų apibrėžtys Šiame reglamente vartojamų terminų apibrėžtys: 1)
siunta – prekių, kurioms išduotas tas pats oficialus sertifikatas, oficialus patvirtinimas ar bet koks kitas dokumentas, gabenamų ta pačia transporto priemone ir, kai gabenamos mažmeninės prekybos prekės, siunčiamų tos pačios į sąrašą įtrauktos įmonės iš kitų nei Šiaurės Airija Jungtinės Karalystės dalių ir pristatomų tai pačiai į sąrašą įtrauktai įmonei Šiaurės Airijoje, o kai gabenami sodinti skirti augalai, įskaitant sėklines bulves, ir mašinos bei transporto priemonės, naudojamos žemės ar miškų ūkyje, siunčiamų profesionalių veiklos vykdytojų iš kitų nei Šiaurės Airija Jungtinės Karalystės dalių ir pristatomų profesionaliam veiklos vykdytojui Šiaurės Airijoje, kiekis;
2)
mažmeninės prekybos prekės – toliau išvardytos prekės, kurios pristatomos į paskirstymo terminalus, įskaitant terminalus, platinančius mažmeninės prekybos prekes kontroliuojamos temperatūros sąlygomis, prekybos centrų paskirstymo centrus, didmeninės prekybos vietas ir pardavimo vietas, arba tiesiogiai tiekiamos galutiniam vartotojui, taip pat viešojo maitinimo įstaigose, gamyklų valgyklose, visuomeninio maitinimo įstaigose, restoranuose ir kitose panašiose maitinimo įstaigose, taip pat parduotuvėse: a) gyvūniniai arba augaliniai produktai, b) augalai, išskyrus sodinti skirtus augalus, kaip išvardyta pagal Reglamento (ES) 2016/2031 72 straipsnio 1 dalį, 73 straipsnį ir 74 straipsnio 1 dalį priimtame įgyvendinimo akte, c) sudėtiniai produktai, d) maisto produktai, išskyrus nurodytuosius a, b ir c papunkčiuose, e) su maistu besiliečiančios medžiagos, f) paruoštas parduoti gyvūnų augintinių ėdalas ir šunų kramtalai, kuriems taikomas Reglamentas (EB) Nr. 1069/2009;
3)
tiekimas rinkai – šio reglamento 1 straipsnio 1 dalies a ir b punktuose nurodytų prekių veiklos vykdytojo laikymas siekiant jas parduoti, įskaitant siūlymą parduoti ar bet kokį kitą perdavimo būdą, nemokamai ar už pinigus, ir tų prekių pardavimas, platinimas ir kiti jų perdavimo būdai;
4)
galutinis vartotojas – mažmeninės prekybos prekės galutinis vartotojas, kuris jos nenaudoja kokiai nors su verslu susijusiai operacijai atlikti ar veiklai vykdyti;
5)
likusio pasaulio mažmeninės prekybos prekės – mažmeninės prekybos prekės, kurias sudaro trečiųjų šalių, išskyrus Jungtinę Karalystę, kilmės biržos prekės ir kurios importuojamos į Jungtinės Karalystės dalis, išskyrus Šiaurės Airiją;
6)
gyvūniniai produktai – maistui skirtos mažmeninės prekybos prekės, kurias sudaro: a) gyvūninis maistas, įskaitant medų ir kraują, b) maistui skirti gyvi dvigeldžiai moliuskai, gyvi dygiaodžiai, gyvi gaubtagyviai ir gyvi jūriniai pilvakojai moliuskai, c) kiti gyvi gyvūnai, skirti tiekti galutiniam vartotojui;
7)
augaliniai produktai – maistui skirtos mažmeninės prekybos prekės, kurias sudaro augalai ir jų produktai, įskaitant perdirbtas medžiagas;